b'\n_START_ARTICLE_\n386BSD\n_START_SECTION_\nIstorija\n_START_PARAGRAPH_\n386BSD pagrindas buvo para\xc5\xa1ytas Lynne Jolitz ir William Jolitz, kurie baig\xc4\x97 Kalifornijos universitet\xc4\x85 Berklio mieste. William Jolitz tur\xc4\x97jo didel\xc4\x99 patirt\xc4\xaf su ankstesniais BSD leidimais (2.8 ir 2.9BSD) ir abu dirbo su BSD kodu Symmetric Computer Systems kompanijoje XX a. 9 de\xc5\xa1imtmetyje. 4.3BSD-Reno ir v\xc4\x97liau 4.3BSD Net/2 kodo perk\xc4\x97limas Intel 80386 procesoriams buvo prad\xc4\x97tas 1989 metais ir atliktas William Jolitz Kalifornijos universitetui Berklio mieste. 4.3BSD Net/2 leidimas buvo nebaigtas ir neveikiantis. Jame buvo i\xc5\xa1imtos kodo dalys, kuri\xc5\xb3 paskelbimas atviru kodu gal\xc4\x97jo sukelti teisines problemas (pavyzd\xc5\xbeiui, priklaus\xc4\x97 AT&T UNIX programinio kodo licencijai). 386BSD leidimai tapo atviri 1992 metais ir buvo paremti 4.3BSD Net/2 sistemos kodu, ta\xc4\x8diau buvo papildyti William ir Lynne Jolitz para\xc5\xa1ytu kodu, kurio tr\xc5\xabko pilnai funkcionuojan\xc4\x8diai sistemai (apra\xc5\xa1ytu Missing Pieces I ir II straipsniuose, Dr Dobbs Journal \xc5\xbeurnalo 1992 met\xc5\xb3 gegu\xc5\xbe\xc4\x97s\xc2\xa0\xe2\x80\x93 bir\xc5\xbeelio m\xc4\x97nesi\xc5\xb3 leidiniuose). Pirmoji sistemos versija (0.0) buvo i\xc5\xa1leista 1992 met\xc5\xb3 kov\xc4\x85. Daug geriau naudojimui tinkanti versija (0.1) buvo i\xc5\xa1leista 1992 met\xc5\xb3 liepos 14 dien\xc4\x85. Perk\xc4\x97limo procesas buvo detaliai apra\xc5\xa1ytas 18 dali\xc5\xb3 serijoje Dr. Dobbs Journal \xc5\xbeurnale, pradedant nuo 1991 met\xc5\xb3 sausio.\n_START_SECTION_\nFreeBSD ir NetBSD\n_START_PARAGRAPH_\nPo 386BSD 0.1 versijos i\xc5\xa1leidimo grup\xc4\x97 naudotoj\xc5\xb3 prad\xc4\x97jo rinkti pataisymus ir patobulinimus, i\xc5\xa1leisdami juos neoficialiais pataisym\xc5\xb3 paketais. D\xc4\x97l nesutarim\xc5\xb3 tarp William ir Lynne Jolitz su pataisym\xc5\xb3 palaikymo grupe apie 386BSD ateities vystym\xc4\x85 ir leidim\xc5\xb3 grafik\xc4\x85, pataisym\xc5\xb3 palaikytojai 1993 metais suk\xc5\xabr\xc4\x97 FreeBSD projekt\xc4\x85. Pana\xc5\xa1iu metu kita 386BSD naudotoj\xc5\xb3 grup\xc4\x97 suk\xc5\xabr\xc4\x97 ir NetBSD projekt\xc4\x85, kuris siek\xc4\x97 unifikuoti 386BSD ir kitas BSD vystymo grupes \xc4\xaf vien\xc4\x85 multiplaformin\xc4\x99 sistem\xc4\x85. Abu projektai vystomi iki \xc5\xa1iol.\n_START_SECTION_\nTeisiniai procesai\n_START_PARAGRAPH_\nD\xc4\x97l teisinio proceso tarp USL ir regent\xc5\xb3 i\xc5\xa1 Kalifornijos universiteto, dalis BSD kodo buvo pripa\xc5\xbeinta kaip netinkama atviram kodui. 1993 metais universitetas i\xc5\xa1leido 4.4BSD-Lite versij\xc4\x85, kurioje \xc5\xa1i problema buvo i\xc5\xa1spr\xc4\x99sta. Ta\xc4\x8diau 386BSD, Dr. Dobbs \xc5\xbeurnalas ar William ir Lynne Jolitz niekada nebuvo \xc4\xaftraukti \xc4\xaf \xc5\xa1iuos teisinius procesus ar susitarimus, kurie kilo i\xc5\xa1 j\xc5\xb3, ir toliau dirbo su 386BSD kodu prie\xc5\xa1, teisini\xc5\xb3 gin\xc4\x8d\xc5\xb3 metu ir po j\xc5\xb3 be joki\xc5\xb3 apribojim\xc5\xb3. USL ar Kalifornijos universitetas bei su jais susij\xc4\x99 asmenys niekada nesi\xc4\x97m\xc4\x97 joki\xc5\xb3 teisini\xc5\xb3 veiksm\xc5\xb3 prie\xc5\xa1 386BSD. Galiausiai jokia kodo dalis, kuri\xc4\x85 para\xc5\xa1\xc4\x97 William ar Lynne Jolitz 386BSD sistemai, nebuvo \xc4\xaftraukta \xc4\xaf jokius teisinius gin\xc4\x8dus.\n_START_SECTION_\n1.0 leidimas\n_START_PARAGRAPH_\n1994 met\xc5\xb3 pabaigoje buvo i\xc5\xa1leista galutin\xc4\x97 1.0 386BSD versija. Ji buvo platinama Dr. Dobbs Journal CD-ROM laikmenoje (leidimo apimtis buvo 600 MB). 386BSD 1.0 leidimas tur\xc4\x97jo visi\xc5\xa1kai nauj\xc4\x85 branduolio dizain\xc4\x85 ir realizacij\xc4\x85 bei prad\xc4\x97jo inkorporuoti Berklio architekt\xc5\xb3 rekomendacijas, kurios anks\xc4\x8diau niekada nebuvo realizuotos BSD kode.\n_START_SECTION_\nS\xc4\x85sajos su BSD/386\n_START_PARAGRAPH_\n386BSD buvo da\xc5\xbenai painiojama su pana\xc5\xa1iai pavadinta BSD/386 operacine sistema, kuri buvo kuriama BSDi kompanijos nuo 1991 met\xc5\xb3. BSD/386 i\xc5\xa1eities kodas buvo paremtas tuo pa\xc4\x8diu kodu kaip ir 386BSD, kuris buvo perduotas Kalifornijos universitetui 4.3BSD NET/2 sistemoje. 1991 metais William Jolitz trumpai dirbo UUNET kompanijoje (i\xc5\xa1 kurios buvo perkeltas \xc4\xaf BSDi kompanij\xc4\x85), ta\xc4\x8diau atliktas darbas skyr\xc4\x97si nuo to, kuris buvo perduotas Kalifornijos universitetui ir nebuvo perkeltas \xc4\xaf 386BSD sistemos kod\xc4\x85.'